
Targedau o’r aseiniad diwethaf

	1. Cyfeirnodi-angen nodi rhif y dudalen pan yn dyfynnu’n uniongyrchol



Teitl
· Mae addysgu a dysgu da yn galw am ddefnyddio cymysgedd o ddulliau sy’n cynnwys addysgu uniongyrchol.
· Mae addysgu a dysgu da yn golygu gosod tasgau a dewis adnoddau sy’n adeiladu ar wybodaeth a phrofiad blaenorol ac yn ennyn diddordeb.
· Mae addysgu a dysgu da yn ymestyn oddi mewn ac ar draws Meysydd Dysgu a Phrofiad.
                                                                                                                      (Donaldson 2015:68)


Cyflwyniad

Mae astudio’r modiwl yma wedi dyfnhau fy nealltwriaeth o bwysigrwydd yr egwyddorion addysgeg a sut mae’r egwyddorion yn effeithio a’r cynnydd disgyblion yn y cyfnod sylfaen. Cyfnod sylfaen yw lle mae plant yn dysgu trwy chwarae ac yn datblygu’n gyfannol. Wrth gynllunio cwricwlwm sy’n addas i bob plentyn, yn cynnwys y rhai sydd ag anghenion dysgu ychwanegol, mae’n bwysig cydnabod sut mae plant yn datblygu ac i ystyried y sgiliau hanfodol sydd angen arnyn nhw i ddatblygu i fod yn unigolion gwybodus (Fframwaith y Cyfnod Sylfaen, 2015, t.4). 

Dylai’r ddarpariaeth addysgol i blant ifanc fod yn gyfannol, gyda’r plentyn wrth wraidd unrhyw gwricwlwm a gynllunnir. Mae’n golygu bod ymarferwyr yn deall, ysbrydoli a herio potensial plant ar gyfer dysgu. 
                                                                                              (Fframwaith y Cyfnod Sylfaen, 2015, t.4)

Wrth feddwl am gwricwlwm newydd i Gymru, 2022, mae’r cwricwlwm wedi cael ei ddatblygu dros y blynyddoedd diwethaf er mwyn sicrhau fod pob disgybl yn datblygu i fod yn unigolion talentog a galluog. Yn 2014, fe ofynnodd Llywodraeth Cymru i’r Athro Graham Donaldson CB i wneud archwiliad trylwyr o gwricwlwm a pholisïau asesu Cymru o’r Cyfnod Sylfaen i gyfnod allweddol 4 (Dyfodol Llwyddiannus, 2015, t.1). Ymwelodd Donaldson a’i dîm llawer o ysgolion ar draws Cymru i adolygu’r dysgu effeithiol mae gwahanol ysgolion yn gwneud ac yna i gasglu barn pobl sydd yn gysylltiedig ar ysgolion (Dyfodol Llwyddiannus, 2015, t.1). Wrth wneud hyn, roedd Donaldson wedi casglu gwybodaeth ar sut i wella’r cwricwlwm yng Nghymru ac i greu’r Cwricwlwm Newydd i Gymru 2022 (Dyfodol Llwyddiannus, 2015, t.1). 

Fe wnaeth Donaldson greu cwricwlwm oedd yn cynnwys y pedwar diben, sef sylfaen ddysgu ac addysgu yng Nghymru, 6 maes dysgu a phrofiad, sy’n golygu dylai pob plentyn a pherson ifanc cael profiad addysgol amrywiol, a chamau cynnydd, sy’n golygu dylai’r camau cael ei ystyried fel ‘map ffordd’ i bob unigolyn (Successful Futures, dim dyddiad, tt.4-7). Roedd Donaldson hefyd wedi creu’r deuddeg egwyddor addysgegol (pedagogaidd) sef ffurfiau gwahanol o ddysgu ac addysgu er mwyn sicrhau fod pob plentyn yn cael pob cyfle. Yn yr aseiniad byddaf yn canolbwyntio ar 3 egwyddor sy’n arddangos dysgu ac addysgu da ac i drafod am syniadau posib i gysylltu gyda’r egwyddor.


Prif Gorff

Mae addysgu a dysgu da yn galw am ddefnyddio cymysgedd o ddulliau sy’n cynnwys addysgu uniongyrchol.

O ran yr egwyddor yma, mae angen sicrhau fod cymysgedd o ddysgu yn cael ei ddefnyddio er mwyn sicrhau fod y plant yn dysgu. Mae angen diddori’r plant er mwyn sicrhau ei bod nhw’n dysgu ac yn gwneud cynnydd o fewn yr ysgol. Mae’r egwyddor yma yn awgrymu dylai athrawon defnyddio dulliau fel dysgu’n uniongyrchol, dysgu tu allan, ymweliadau, arbrofi, mynd ar dripiau er mwyn diddori’r plant ac i sicrhau fod pob plentyn yn datblygu sgiliau newydd, ond hefyd mae pob plentyn yn dysgu mewn gwahanol ffyrdd, felly mae’n bwysig cydnabod hynny.
Yn ôl Age-appropriate pedagogies (dim dyddiad, t.2) mae dysgu’n uniongyrchol yn ffordd gyflym ac effeithlon o helpu myfyrwyr ifanc i ddysgu galluoedd newydd ac yna defnyddio'r sgiliau hynny mewn senarios dysgu eraill. Cytuna Cwricwlwm i Gymru (dim dyddiad) gyda Age-appropriate pedagogies (dim dyddiad, t.2) oherwydd maen nhw’n awgrymu fod dysgu’n uniongyrchol yn fwy effeithiol i gymharu â defnyddio cymysgedd o ddulliau dysgu gan fod athrawon yn gallu asesu cynnydd y plant yn fwy gyson ac mae nhw’n gallu defnyddio damcaniaeth Vygotsky o sgaffaldi i greu gwersi clir strwythedig. Ond ar y llaw arall, mae Luke (2014) yn awgrymu fod dysgu’n uniongyrchol yn meddwl nid oes gan y plant lais ar beth hoffen nhw ddysgu, mae’r dysgu yn seiliedig ar yr athrawon yn penderfynu ar beth i ddysgu. 
Mae sicrhau fod plant yn dysgu mewn gwahanol ffyrdd yn sicrhau fod y plant yn gwneud cynnydd o fewn y dosbarth. Yn ôl, Hwb (2022) mae cynnydd yn golygu, “cynyddu ehangder a dyfnder eu gwybodaeth, dyfnhau eu dealltwriaeth, a mireinio eu sgiliau, i gyd wrth ddod yn fwy annibynnol a chymhwyso eu dysgu i sefyllfaoedd newydd” (Hwb, 2022). Pan fydd athro’n darlunio gwers, mae angen sicrhau fod cymysgedd o ddulliau yn cael ei ddefnyddio gan fod y myfyrwyr sydd â safleoedd cychwyn amrywiol yn derbyn y cymorth sydd angen arnyn nhw i wneud cynnydd (Victoria State Government, 2019). Er mwyn sicrhau fod plant yn gwneud cynnydd wrth ddefnyddio dulliau gwahanol, mae angen asesu cynnydd y plant. Mae asesu yn rhan bwysig o gynnydd oherwydd mae’n sicrhau fod y myfyrwyr yn cael ei herio i ddatblygu’n gyfannol ac mae hefyd yn sicrhau fod y myfyrwyr yn anelu at y pedwar diben (Hwb, 2022). 
O ran yr egwyddor yma, credaf fod nifer o syniadau sy’n cysylltu gyda’r egwyddor, ond credaf mai’r syniad oedd mwyaf effeithiol oedd dysgu trwy chwarae. Credaf fod dysgu trwy chwarae yn hanfodol i’r cyfnod sylfaen oherwydd mae’r myfyrwyr yn gallu defnyddio’r sgiliau a ddysgwyd yn y dosbarth, ac yna datblygu’r sgiliau yma trwy chwarae. Penderfynais i ddysgu’r plant trwy chwarae tu allan, gan fod yr awyr agored yn gallu gwneud llawer o les i feddyliau’r cyfnod sylfaen.  Arsylwais fod y myfyrwyr yn dysgu trwy eu cyfoedion yn ogystal â dysgu trwy chwarae wrth wneud y gweithgaredd hwn. Rwy’n meddwl fod y syniad yma yn cyd-fynd a’r egwyddor hyn oherwydd wrth ddysgu trwy chwarae, mae’r myfyrwyr mewn gwirionedd yn dysgu mewn sawl ffordd. Roedden yn rhoi cyfarwyddiadau i rai myfyrwyr, roedd rhai yn adeiladu tŷ allan o flociau, rhai yn chwarae ar feiciau ac roedd y myfyrwyr eraill yn tynnu lluniau ar y bwrdd sialc.  Roedd y dull yma’n effeithiol oherwydd nad oedd y myfyrwyr yn sylweddoli bod y sgiliau a ddysgwyd yn y dosbarth yn cael eu datblygu wrth i’r myfyrwyr chwarae, er enghraifft, roedd y myfyrwyr yn ymarfer ysgrifennu rhifau a’u llythrennau ar y bwrdd sialc ac roedd y myfyrwyr ar y beic yn ymarfer cydsymud.
Credaf roedd dysgu trwy chwarae yn effeithiol i’r myfyrwyr oherwydd roedd yn gyfle iddyn nhw fod yn annibynnol ac i ddefnyddio’r sgiliau maen nhw wedi dysgu. Yn ôl Estyn (2019), mae chwarae yn rhan bwysig o ddysgu i fyfyrwyr:
drwy eu chwarae, bydd plant yn ymarfer a chadarnhau eu dysgu, yn chwarae gyda syniadau, arbrofi, cymryd risgiau, datrys problemau, ac yn gwneud penderfyniadau’n unigol ac mewn grwpiau bach a mawr
Mae rhoi’r cyfle i fyfyrwyr i ddysgu trwy chwarae yn ddull effeithiol oherwydd mae’r sgiliau maen nhw’n defnyddio yn helpu’r myfyrwyr i ddatblygu i fod yn fyfyrwyr gweithgar ac uchelgeisiol (Estyn, 2019). Yn ychwanegol, wrth roi cyfle i fyfyrwyr i fod yn annibynnol yn yr awyr agored, mae hyn wedi gwella lles disgyblion gan fod y myfyrwyr yn gwneud penderfyniadau eu hun, yn arbrofi ac yn cymryd risgiau (Estyn, 2019). Yn ogystal â’r pwyntiau positif am ddysgu trwy chwarae, mae yna rhai pwyntiau negatif er enghraifft, disgrifia Roska et al., (2010, dyfynnwyd yn Parker et al., 2022) mae rhai unigolion yn meddwl nad yw dysgu sy’n seiliedig ar chwarae yn angenrheidiol. 

Oherwydd bod dysgu trwy chwarae wedi bod yn beth llwyddiannus iawn, nid oes llawer o wendidau i’r dull. Roedd fy mhrofiad yn gwneud dysgu trwy chwarae yn brofiad da oherwydd fe wnes i elwa yn y ffordd o weld beth oedd cryfderau’r myfyrwyr ac i weld beth sydd angen datblygu ar rhai o’r myfyrwyr, megis datblygu sgiliau cyfathrebu neu sgiliau chwaraeon. Gan fod dysgu trwy chwarae yn ddull llwyddiannus a phoblogaidd iawn, dydw i ddim yn meddwl fod llawer o wendidau i’r dull.

Mae addysgu a dysgu da yn golygu gosod tasgau a dewis adnoddau sy’n adeiladu ar wybodaeth a phrofiad blaenorol ac yn ennyn diddordeb.

Mae’r egwyddor hyn yn acennu pwysigrwydd gwneud gweithgareddau sydd o ddiddordeb i’r plant. Un ffordd o sicrhau fod y plant yn dysgu yw sicrhau fod yr amgylchedd dysgu yn llawn adnoddau, yn lliwgar ac yn gyffrous:
Mae amgylcheddau dan do ac awyr agored sy’n llawn hwyl, yn gyffrous, yn ysgogol ac yn ddiogel, yn hybu datblygiad plant a chwilfrydedd naturiol i ymchwilio a dysgu drwy brofiadau uniongyrchol
                                                                                          (Fframwaith y Cyfnod Sylfaen, 2015, t.3)
Mae Froebel (2009, dyfynnwyd yn Siencyn, 2010, t.48) yn cytuno gyda Fframwaith y Cyfnod Sylfaen gan fod Froebel yn meddwl dylai’r amgylched “fod yn ddiogel ond heriol, yn meithrin chwilfrydedd ac yn symbylu’r synhwyrau” sy’n acennu fod creu awyrgylch effeithiol i’r myfyrwyr yn adeiladu ar wybodaeth ac yn datblygu sgiliau. Mae plant yn tueddu dysgu yn fwy effeithiol pan fydd athrawon yn cynnwys eu diddordebau yng ngweithgareddau’r dosbarth, ac mae cynnwys diddordebau’r plant yng ngwaith y dosbarth yn annog y myfyrwyr i ymgysylltu am gyfnod hir (Lowry, dim dyddiad). Yn ychwanegol, mae creu darnau o waith sydd o ddiddordeb i’r plant yn bwysig oherwydd mae geiriau cyntaf plentyn yn tueddu fod yn air sy’n cysylltu gyda’i diddordebau, ac mae’r iaith mae’r myfyrwyr yn datblygu yn seiliedig ar y diddordebau sydd ganddyn nhw (Lowry, dim dyddiad).
 Mae Hwb (2022) yn sôn dylai “llais y dysgwyr fod yn ganolog i’r gwaith hwn” sy’n golygu dylai pob cwricwlwm cael ei gynllunio gyda’r myfyrwyr wrth galon y dylunio. Yn ychwanegol, dylai’r ysgol ystyried sut mae eu cwricwlwm cynlluniedig yn cefnogi’r pedwar diben i sicrhau bod pob myfyriwr yn datblygu i fod dysgwyr uchelgeisiol (Hwb, 2022).
Trwy fod ar fy lleoliad dysgu, roedd yr ysgol yn personoli dysgu yn aml er mwyn cael y plant yn chwilfrydig er mwyn dysgu. Un gweithgaredd roedden yn gwneud oedd mynd ar fyfyrwyr i’r ysgol goedwig, lle’r oedd y myfyrwyr yn gallu mynegi eu hunain ac yn gallu dewis pa adnoddau i ddefnyddio. Yn yr ysgol goedwig, roedd yna lawer o adnoddau a defnyddiau i’r myfyrwyr i ddefnyddio er mwyn iddyn nhw gael dewis beth i wneud, er enghraifft, cerrig, cynfas, coed, cegin fwd, a llawer mwy. O’r adnoddau hyn, roedd y myfyrwyr yn gwneud gweithgareddau gwahanol megis, adeiladu, coginio, creu celf ar y cynfas a dringo. Roedd y myfyrwyr yn mwynhau arbrofi gyda gwahanol weithgareddau ac roedd hyn yn rhoi siawns i’r myfyrwyr i fod yn annibynnol. Credaf roedd gwneud hyn o fudd i’r myfyrwyr oherwydd mae plant yn dysgu mewn gwahanol ffyrdd, felly mae datblygu sgiliau yn yr ysgol goedwig yn beth positif. Wrth adael y myfyrwyr i benderfynu ar beth i wneud, mae hyn yn golygu fod y myfyrwyr yn gallu gwneud gweithgareddau sydd o ddiddordeb iddyn nhw, ac mae nhw’n gallu defnyddio eu dychymug i greu darnau o waith unigryw. Roedd y ffordd hon o ddysgu yn effeithiol oherwydd eu bod yn datblygu sgiliau gwahanol ac mae’r myfyrwyr yn dysgu'r hyn yr hoffent ei ddysgu.
Mae’n bwysig ystyried fod dysgu plant yn yr awyr agored yr un mor bwysig a dysgu tu fewn.  Disgrifia Garrik (2014: 14 dyfynnwyd yn Siencyn, 2010, t.55):
Gall cwricwlwm chwarae awyr agored, drwy gynnig cyfleoedd ar gyfer chwarae gweithredol, archwilio a datblygu sgiliau iaith sy’n sail i ddatblygiad academaidd yn ddiweddar, gael rhan bwysig mewn cwricwla plentyndod sy’n addas i fechgyn.
Mae’n amlwg fod yr awyr agored o fudd i fyfyrwyr oherwydd mae e’n sicrhau fod y myfyrwyr yn datblygu sgiliau wrth ddysgu trwy chwarae. Mae Forest Research (dim dyddiad) yn sôn fod ysgolion coedwig yn ddull sy’n gwella annibyddiaeth y myfyrwyr ac yn ddull sy’n cefnogi’r myfyrwyr gwan o fewn y dosbarth (Forest Research, dim dyddiad). Hefyd, mae Forest Research (dim dyddiad) yn awgrymu fod gwneud gweithgareddau yn yr ysgol goedwig yn perthnasu’r gweithgareddau sy’n cael eu gwneud yn yr ysgol goedwig gyda’r cwricwlwm a gynlluniwyd ar gyfer yr ysgol, ac mae gwneud tasgau yn yr ysgol goedwig yn sicrhau fod yr athrawon yn dod i adnabod diddordebau’r myfyrwyr a hefyd i adnabod cryfderau’r myfyrwyr. Ar y llaw arall, mae Gray a MacBlain (2012, dyfynnwyd yn Leather, 2016, t.5) yn sôn nid oedd John Dewey yn cefnogi chwarae cwbl doedd dim yn strwythuredig a gyfarwyddwyd gan blant gan ei fod yn meddwl bod plant yn elwa o ryw fframwaith. Her arall sy’n codi o ysgolion coedwig yw ei fod yn heriol i beidio cymryd rhan gyda’r myfyrwyr, ac mae Cree (2009, t.24, dyfynnwyd yn Leather, 2016, t.6) yn cytuno a hyn oherwydd soniodd, “teachers and practitioners openly admit they find it hard not to interfere”. 
Yn amlwg, mae llawer o gryfderau a gwendidau i ysgolion coedwig a chredaf fod fy mhrofiad i yn adlewyrchu’r pwyntiau uchod. Credaf wnes i feddwl am syniadau effeithiol i ychwanegu yn yr ysgol coedwig er mwyn bod amrywiaeth i’r myfyrwyr. Ar y llaw arall, credaf fod fy ngwendid yn adlewyrchu canfyddiadau Cree oherwydd rwy’n meddwl roeddwn yn cynnwys fy hun yn ormodol yng ngweithgareddau’r plant.

Mae addysgu a dysgu da yn ymestyn oddi mewn ac ar draws Meysydd Dysgu a Phrofiad.

Mae’r egwyddor hyn yn pwysleisio pa mor bwysig yw gwneud gweithgareddau trawsgwricwlaidd. Wrth gynllunio gwersi, mae’n bwysig gwneud gweithgareddau sy’n cynnwys pob agwedd o’r meysydd dysgu gan fod y myfyrwyr yn datblygu gwahanol sgiliau megis, sgiliau archwilio, ymholi, myfyrio ac arsylwi. Mae addysgu a dysgu oddi mewn ac ar draws y meysydd dysgu a phrofiad yn galluogi myfyrwyr i wella eu dealltwriaeth ac i ddechrau gwneud cysylltiadau ar sut mae pethau’n gweithio yn y byd go iawn (Strecker, 2021, tt 1-.2). Mae dysgu’n drawsgwricwlaidd yn ddull effeithiol oherwydd gall yr athro ymgorffori hoff bwnc y myfyriwr yn nhasgau ysgrifennu os yw'n hoffi pwnc penodol ond nad yw'n hoffi ysgrifennu (Strecker, 2021, t.2). Yn ôl Johnson ( 2014) mae dysgu’n drawsgwricwlaidd yn golygu fod yr athrawon yn gorfod ymgysylltu â’r holl ddysgwyr, yn gofyn am bartneriaid ymroddedig er enghraifft, y gymuned a theuluoedd ac mae cydweithio yn hanfodol.  Ar y llaw arall, mae Roy ( 2016) yn sôn fod rhaniad o’r meysydd dysgu a phrofiad yn digwydd rhy aml i’r pwynt lle mae rhwystrau’n atal dysgu trawsgwricwlaidd. Mae Rowley a Cooper ( 2009, t.2)  yn sôn fod dysgu’n drawsgwricwlaidd yn gallu fod yn broblematig oherwydd mae athrawon yn gweld y cydbwysedd o ddysgu’n uniongyrchol a deall sut mae gwahanol feysydd dysgu a phrofiad yn cysylltu yn heriol.  Ystyria Santos (2022) fod rhai athrawon yn ddryslyd am ddysgu’n drawsgwricwlaidd oherwydd “there are too many subject areas” a they are motivating but challenging”, sy’n awgrymu fod rhai athrawon yn ei gweld hi’n heriol i addysgu’n drawsgwricwlaidd. Er bod dysgu’n drawsgwricwlaidd yn heriol i rai athrawon, credaf fod mwy o agweddau positif am ddysgu’n drawsgwricwlaidd gan fod llawer o fyfyrwyr wedi elwa o ddysgu fel hyn. 

Trwy arsylwi ar fy lleoliad dysgu, credaf mai’r syniad mwyaf effeithiol er mwyn sicrhau roedd y plant yn deall y gwaith oedd mynd ar daith i’r archfarchnad leol. Wrth fynd ar daith i’r archfarchnad roedd y plant yn cael eu dysgu’n drawsgwricwlaidd oherwydd roedd rhaid i'r plant gymhwyso amrywiaeth o sgiliau trwy gydol y daith i allu deall sut mae popeth yn gweithio. Yn gyntaf, roedd y myfyrwyr yn trafod gyda rheolwr yr archfarchnad am wahanol ffrwythau a llysiau, ac yna o le a sut mae’r ffrwythau yn dod i’r wlad, roedd hyn yn cysylltu gyda maes dysgu a phrofiad y dyniaethau (daearyddiaeth) ac ieithoedd, llythrennedd a chyfathrebu (cyfathrebu). Nesaf, roedd y myfyrwyr yn defnyddio eu sgiliau mathemateg i ddefnyddio arian i archebu’r ffrwythau a llysiau, mae hyn yn cysylltu gyda’r maes dysgu a phrofiad mathemateg a rhifedd (rhifau). Yn olaf, roedd y plant wedi dychwelyd i’r ysgol a choginio salad ffrwythau sy’n cysylltu gyda’r maes dysgu a phrofiad o’r celfyddydau mynegiannol (coginio). Wrth fynd ar y daith yma, roedd y myfyrwyr yn defnyddio gwahanol sgiliau er mwyn deall sefyllfaoedd bywyd go iawn. Yn ychwanegol, roedd y daith yma wedi sicrhau roedd y myfyrwyr yn datblygu tuag at y pedwar diben wrth fod yn chwilfrydig, brwdfrydig a gwybodus. 
Roedd mynd ar drip yn brofiad da oherwydd roedd y plant yn fwy chwilfrydig ac yn gallu cael profiad uniongyrchol o fynd ar drip. Mae mynd a’r myfyrwyr ar drip yn rhoi cymorth i hybu persbectif y byd, sy’n golygu fod y plant yn cael profiad go iawn ac yn datblygu sgiliau bywyd (The ELMS, 2022). Yn ychwanegol, mae mynd ar drip yn ddull gwych i ddysgu’r myfyrwyr ac i sicrhau bod y myfyrwyr yn deall y gwaith a ddysgwyd ar y trip (The ELMS, 2022). Mae Education Business (dim dyddiad) yn sôn “learning outside the classroom contributed significantly to raising standards and improving pupils’ personal, social, and emotional development”. Mae’n amlwg fod dysgu mewn amgylchedd gwahanol yn cael effaith positif ar blentyn, a theimlaf roedd y myfyrwyr wedi elwa o fynd i’r farchnad oherwydd rwy’n meddwl roedd y myfyrwyr wedi dysgu mwy wrth fod mewn amgylchedd gwahanol. Teimlaf doedd dim llawr o agweddau negatif am fynd ar daith, ond mae yna bryderon am fynd ar deithiau yn y dyfodol oherwydd mae cost gynyddol trydan yn achosi pryder, ac maent hefyd yn cael trafferth gyda chostau cyflogaeth (Shearing, 2022). Yn ychwanegol, mae pryder am y disgyblion sydd llai ffodus oherwydd mae rhai rhieni yn dibynnu ar yr ysgol i ddarparu’r profiad o fynd ar deithiau, felly, efallai bydd gostyngiad yn nifer y teithiau bob blwyddyn (Shearing, 2022). Credaf fod mynd ar y daith wedi bod yn llwyddiannus oherwydd roedd y myfyrwyr wedi dysgu llawer am ffrwythau a llysiau, ac roedd dysgu mewn amgylchedd gwahanol wedi bod o fudd i’r myfyrwyr. I wella fy mhrofiad o fynd ar daith, byddaf yn sicrhau fy mod mwy trefnus oherwydd teimlaf doeddwn i ddim wedi paratoi digon, er enghraifft, gwybod yr adnoddau oedd eisiau i gyd.

Casgliad
Datblygwyd y deuddeg egwyddor addysgegol gan Graham Donaldson i sicrhau bod athrawon yn rhoi pob cyfle i ddisgyblion. Pan fyddaf yn athrawes cymwys, byddaf yn gwneud yn siŵr fy mod yn dilyn y canllawiau hyn i sicrhau bod pob myfyriwr yn cael cyfle i lwyddo. Wrth sicrhau byddaf yn dilyn y deuddeg egwyddor, bydd hyn yn sicrhau bod y myfyrwyr yn datblygu tuag at y pedwar diben. Yn bersonol, rwy'n meddwl bod yr egwyddorion yn ddull da o warantu bod plant yn datblygu'n gyfannol ac yn fodd i ddysgu galluoedd amrywiol i blant trwy ddysgu am y gwahanol feysydd dysgu a phrofiad. Trwy sicrhau bod myfyrwyr yn datblygu, mae hyn yn sicrhau bod y plant yn gwneud cynnydd o fewn yr ysgol. Er mwyn sicrhau byddaf yn cyflawni’r deuddeg egwyddor, byddaf yn defnyddio’r safonau sac er mwyn sicrhau fy mod yn defnyddio’r deuddeg egwyddor. Wrth ganolbwyntio ar y safonau sac, byddaf yn sicrhau fy mod yn dilyn y pum elfen hollbwysig sef, cydweithredu, addysgeg, arweinyddiaeth, arloesi a proffesiynol. Credaf wrth ddilyn y canllawiau hyn, byddaf yn sicrhau fy mod yn datblygu fel athrawes a byddaf yn sicrhau fod y myfyrwyr yn cael pob cyfle.
Trwy ddysgu’r myfyrwyr, byddaf yn sicrhau fy mod yn dilyn y deuddeg egwyddor oherwydd gyda’r cwricwlwm newydd i Gymru, mae’n bwysig fod pob myfyrwyr yn datblygu i fod yn unigolion uchelgeisiol a thalentog, ac mae gwneud hyn yn gofyn i'r athrawon fod yn effeithiol yn y ffordd y maent yn addysgu. Mae’n bwysig ystyried fod pob plentyn yn dysgu mewn ffyrdd gwahanol, felly trwy ddilyn y deuddeg egwyddor bydd pob plentyn yn cael cyfle i lwyddo trwy ddysgu’n drawsgwricwlaidd. Trwy wneud y traethawd yma, rydw i wedi datblygu fy nealltwriaeth o’r deuddeg egwyddor, ac rydw i wedi meddwl am syniadau i gyfateb a phob egwyddor. Byddaf yn defnyddio’r syniadau hyn yn y dyfodol er mwyn sicrhau fod pob myfyrwyr yn cael pob cyfle posib.

